b'\n_START_ARTICLE_\nAtanasie Mironescu\n_START_SECTION_\nBiografie\n_START_PARAGRAPH_\nMitropolitul Atanasie Mironescu (din botez Alexandru Mironescu) s-a n\xc4\x83scut la data de 12 august 1856, \xc3\xaen comuna Trohan (jud. Vaslui), \xc3\xaen familia unui preot. Dup\xc4\x83 studii la Seminarul \xe2\x80\x9cVeniamin Costachi" de la Socola (1870-1877), a fost hirotonit preot pentru satul natal (1879-1881), dar r\xc4\x83m\xc3\xa2n\xc3\xa2nd v\xc4\x83duv s-a \xc3\xaenscris la Facultatea de Teologie din Bucure\xc8\x99ti (1881-1882), apoi la cea din Cern\xc4\x83u\xc8\x9bi (1882-1886), unde a ob\xc8\x9binut doctoratul \xc3\xaen teologie. Mitropolitul primat Atanasie Mironescu a fost ales ca membru de onoare al Academiei Rom\xc3\xa2ne (25 mai 1909)._NEWLINE_Este numit apoi ca director la Internatului teologic din Bucure\xc8\x99ti (1886-1887), profesor suplinitor la Seminarul \xe2\x80\x9cCentral" (1886-1887), profesor de Moral\xc4\x83 la Facultatea de Teologie din Bucure\xc8\x99ti (1887-1897), iconom stavrofor (1887). La 27 iunie 1895 este ales arhiereu titular cu titlul \xe2\x80\x9cCraioveanul", fiind c\xc4\x83lug\xc4\x83rit la M\xc4\x83n\xc4\x83stirea Cernica sub numele Atanasie. Este hirotonit ca arhiereu la 5 februarie 1895. Din decembrie 1897 \xc3\xaendepline\xc8\x99te func\xc8\x9bia de loc\xc8\x9biitor de episcop al R\xc3\xa2mnicului, apoi este ales episcop eparhiot tot acolo, la 12 martie 1898._NEWLINE_La 5 februarie 1909 a fost ales mitropolit primat al Rom\xc3\xa2niei, p\xc4\x83storind p\xc3\xa2n\xc4\x83 la 28 iunie 1911, c\xc3\xa2nd s-a retras din scaun. IPS Atanasie a tr\xc4\x83it apoi pentru restul vie\xc8\x9bii la M\xc4\x83n\xc4\x83stirea Cernica. Mitropolitul Atanasie a trecut la cele ve\xc8\x99nice la 9 octombrie 1931, \xc3\xaen Bucure\xc8\x99ti, fiind \xc3\xaenmorm\xc3\xa2ntat la M\xc4\x83n\xc4\x83stirea Cernica.'